Fernando Alonso és a Dakar – Így látják a spanyol sztár esélyeit a magyar terepralisok | Flyerz Magazin - MINDENHOL OTT VAGYUNK!
Tóth Krisztián Márk 2019-09-03 leave a comment385 views
Nemrég robbant a bomba, miszerint Fernando Alonso rajthoz áll a 2020-as Dakar Rally-n. A spanyol világsztár két Formula-1-es világbajnoki győzelemmel, Le Mans-i 24 órás és WEC bajnokként újabb nagy kihívásba vágta a fejszéjét. Cikkünkben a hazai tereprali I.O.B.C. kupa mezőnyének pilótáival, és két, a Dakart többször megjárt sportolóval igyekszünk kicsit latolgatni az esélyeit!
„Az eddigi Dakarok során már bebizonyosodott, hogy több olyan ember is tudott komoly eredményt hozni, aki más szakágból érkezett. Itt persze főleg a rallyból érkezőkre gondolok, de szerintem a pályaversenyzésben fantasztikusat domborító Alonsonak is meglesz erre az esélye. Bizonyosan előnyére válik majd az a magas szintű fegyelem, ami az eddigi pályafutásának szerves részét képezte, ugyanakkor két komoly nehézséggel is szembe kell néznie. Az egyik a folyamatosan változó talajszerkezet, amihez csak a kellő kilométer megszerzése után lehet tudatosan alkalmazkodni – ez saját tapasztalat. A másik a győztes habitusából eredhet: fura lesz neki, hogy a terepraliban nem elsősorban a gyorsaság a mérvadó, sokkal lényegesebb a megfontoltság és a kitartás. Ha nem akar mindenáron nyerni, akkor abszolút nem elképzelhetetlen tőle egy szép helyezés.”
„Egészen biztos vagyok abban, hogy Alonso szerepvállalása jót fog tenni a Dakar Rally megítélésének. Mostanság mintha egy kicsit megkopott volna a sorozat fénye: az elmúlt évek tapasztalata alapján jóval kisebb az időarányosan leadott nevezés a motorosok között. Ami a spanyol világbajnok esélyeit illeti, szerintem nem lesz könnyű dolga, pár embernek már beletört a bicskája ebbe – elég csak Sebastian Loeb vagy Mikko Hirvonen nevét említeni, akik vitathatatlan kvalitásaik ellenére sem tudták igazán megvetni a lábukat a terepraliban. Nagyon más kávéház ez, a folyamatosan változó talajkörülmények, a nagy forróság és a hosszú szakaszok olykor még a legjobbakat is megoldhatatlan feladat elé állítják. Ha számszerűsíteni kellene a dolgot, én azt mondanám, hogy utolsó biztosan nem lesz, de az első évében nem fog még komolyan labdába rúgni, nem tud majd bekerülni a top 10-be. Mindenesetre kíváncsian várom, mi fog kisülni a dologból!”
„Egy Stephan Peterhanselt, egy Nasser al Attiyah-t, vagy egy Carlos Sainzot nagyon sok időbe és energiába telik majd utolérni neki, ha egyáltalán lehetséges ez. Én azt gondolom, hogy a Dakar Rally által támasztott kihívásra csupán tesztekkel nem lehet megfelelően felkészülni. A várható eredmény tekintetében sem vagyok túl optimista: nagyszerű sportolónak tartom Alonsót, de nem ez az ő igazi játszótere, és releváns tapasztalat híján igencsak kemény dolga lesz. A sivatag hatalmas meglepetéseket tud okozni, ez sok-sok év tanulsága mondatja velem… Ugyanakkor tagadhatatlan, hogy a hírneve és a marketingértéke mindenképp komoly lökést adhat a terepralinak. Általa olyanokhoz is elérhet ez a csodálatos a sportág, akik talán eddig még nem követték figyelemmel a szakágat, és a Dakart!”
Tags:Fernando AlonsoHorváth Lajos „Laller”Kovács GyörgySzalay BalázstTrebitsch Miklós